Vi kan få årets tredje sommerdag. Det er kun den 7. maj, men der er mulighed for, at vi allerede i dag kan få årets tredje sommerdag i hus med temperaturer, der lokalt kan komme over hele 25 grader. Et stort højtryk over Danmark sørger fortsat for, at det bliver nærmest skyfrit fra morgen til aften, og temperaturerne kommer lidt højere op end de 23,3 grader, som blev søndagens højeste temperatur i Midtjylland. Flere steder i landet får vi mellem 22 og 24 grader i eftermiddag, og centralt op igennem Jylland kan man sågar lokalt nå de 25 grader. Ved kysterne - helt ude i strandkanten - vil det dog flere steder blive noget køligere, da en søbrise allerede i løbet af formiddagen ventes at sætte ind. Ved kyster med pålandsvind kommer temperaturerne ikke over 15 grader i dag. Dog får langt de fleste af os smukt og varmt vejr, som bliver perfekt til en grillaften på terrassen. Man skal dog huske at beskytte sig mod den skarpe forårssol. UV-indekset ventes at komme over fem, hvilket er det højeste indtil videre i år.

Opsummering:
Når det bliver mandag eftermiddag har solen varmet godt op i det nordjyske. Derfor kan vi se frem til op til 25 grader inde i landet.